CELEX: 
Language: et
Date: 2021-03-24 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrusi (EL) nr 1003/2013 ja (EL) 2019/360 Euroopa Väärtpaberiturujärelevalve poolt kauplemisteabehoidlatelt 2021. aastal võetavate aastaste järelevalvetasude osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 24. novembri 2010. aasta määruse (EL) nr 1095/2010 (millega asutatakse Euroopa Järelevalveasutus (Euroopa Väärtpaberiturujärelevalve))
                  1
                artiklis 62 on sätestatud, et Euroopa Väärtpaberiturujärelevalve (ESMA) tulu koosneb liidu õigusaktides sätestatud juhtudel ESMA-le makstavatest tasudest, riikide ametiasutuste osamaksetest, liidu toetusest, liikmesriikide või vaatlejate vabatahtlikest sissemaksetest ning kokkuleppe kohaselt makstavatest tasudest väljaannete, koolituse ja muude ESMA pakutud teenuste eest, kui üks või mitu pädevat asutust on neid konkreetselt taotlenud.
            
            
               ESMA teeb liidus järelevalvet kauplemisteabehoidlate üle, mis kujutavad endast tuletisinstrumentide ja väärtpaberite kaudu finantseerimise tehingute andmete kogumise ja säilitamise eest vastutavat taristut. ESMA annab kauplemisteabehoidlatele tegevuslubasid ja jälgib, kas nad täidavad asjaomaseid regulatiivseid nõudeid. Kauplemisteabehoidlad maksavad ESMA-le ühekordset registreerimistasu ja aastast järelevalvetasu.
            
            
               Kauplemisteabehoidlate poolt ESMA-le makstavad tasud arvutatakse meetodiga, mis on sätestatud kahes delegeeritud määruses, millest ühes käsitletakse tuletisinstrumentidega seotud tegevust
                  2
                ja teises väärtpaberite kaudu finantseerimise tehingutega seotud tegevust
                  3
               . Komisjon võttis need delegeeritud määrused vastu pärast ESMA-lt tehnilise nõu saamist ning need põhinevad Euroopa turu infrastruktuuri määruse (EMIR)
                  4
                artiklis 72 ning väärtpaberite kaudu finantseerimise tehingute määruse (SFTR)
                  5
                artiklis 11 sisalduvatel põhimõtetel:
            
            
               –makstavad tasud peavad täielikult katma ESMA kulutused, mis on vajalikud kauplemisteabehoidlate registreerimiseks, tunnustamiseks ja järelevalveks, ning
            
            
               –kauplemisteabehoidlalt võetav tasu peab olema proportsionaalne asjaomase kauplemisteabehoidla käibega. Euroopa turu infrastruktuuri määruse puhul on kaasseadusandja lisanud määrusega 2019/834 (EMIR REFIT)
                  6
                tehtud muudatustesse tingimuse, et kauplemisteabehoidlalt võetav tasu peab katma kõik ESMA mõistlikud halduskulud, mis on seotud kauplemisteabehoidla registreerimise ja ESMA tehtava järelevalvega.
            
            
               Alates 1. jaanuarist 2021 on ELi kauplemisteabehoidlate maastik märkimisväärselt muutunud. Enne 1. jaanuari 2021 Ühendkuningriigis asunud neljast kauplemisteabehoidlast on ainult kaks toonud oma tegevuse ELi ja jätkavad liidus oma teenuste osutamist. Selleks on nad loonud uued, ELis asuvad üksused.
            
            
               Need uued kauplemisteabehoidlad alustasid tegevust liidus põhimõtteliselt 2021. aasta jaanuaris. Selleks et tagada, et nad maksavad järelevalvetasu, mis on proportsionaalne nende selle aasta tegeliku käibega ELis, teeb komisjon ettepaneku lisada mõlemasse delegeeritud määrusesse (delegeeritud määrus nr 1003/2013 ja delegeeritud määrus 2019/360) uue artikli kauplemisteabehoidlate poolt ESMA-le makstavate tasude kohta. Selle uue artikliga tuleks näha ette konkreetne periood, mille põhjal arvutada arvesse võetav käive, mida kasutatakse kauplemisteabehoidlate poolt ESMA-le 2021. aastal makstavate tasude arvutamisel, et kajastada paremini ELi kauplemisteabehoidlate maastikul toimuvaid muutusi.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Menetluslikud aspektid
            
            
               2020. aasta novembris palus ESMA komisjonil muuta kauplemisteabehoidlate poolt 2021. aastal ESMA-le makstavate aastatasude arvutamise meetodit. ESMA tegi ettepaneku näha ette, et arvesse võetava käibe arvutamisel kasutataks 2020. aasta asemel ajavahemikku 2021. aasta jaanuarist juunini.
            
            
               22. detsembrist 2020 kuni 11. jaanuarini 2021 konsulteeris komisjon kirjaliku menetluse teel Euroopa väärtpaberikomitee eksperdirühmaga. Euroopa väärtpaberikomitee eksperdirühma kuuluvad liikmesriikide, Euroopa Keskpanga, Euroopa Parlamendi majandus- ja rahanduskomisjoni sekretariaadi ning ESMA esindajad. Euroopa väärtpaberikomitee eksperdirühma liikmed olid kavandatud lähenemisviisiga üldjoontes nõus ja olulisi vastuväiteid ei esitatud, kuigi mõni liikmesriik esitas olukorra lahendamiseks alternatiivseid ideid. Üks liikmesriik väljendas muret meetodi muutmise aja pärast, pidades silmas, et muudatus peaks jõustuma 2021. aastal ehk kohaldamisaastal. Arvestades aga tagajärgi, mis oleks kavandatud muudatuste kehtestamata jätmisel, on vajadus muuta kiiresti 2021. aastal kauplemisteabehoidlate makstavate aastatasude arvutamise meetodit õigustatud.
            
            
               Peale selle oli käesolev delegeeritud õigusakt avaldatud kooskõlas parema õigusloome suunistega üldsuselt tagasiside saamiseks 2021. aasta 9. veebruarist 9. märtsini. Komisjon ei saanud kavandatud delegeeritud õigusakti eelnõu kohta tagasisidet.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Artikliga 1 kehtestatakse aastane järelevalvetasu, mida kauplemisteabehoidlad maksavad 2021. aastal Euroopa turu infrastruktuuri määruse kohase tegevuse eest.
            
            
               Artikliga 2 kehtestatakse järelevalvetasu, mida kauplemisteabehoidlad maksavad 2021. aastal väärtpaberite kaudu finantseerimise tehingute määruse kohase tegevuse eest.
            
            
               Artiklis 3 sätestatakse akti jõustumiskuupäev.
            
            
               4.MÕJUHINNANG
            
         
         
            
               Kavandatud muudatuste eesmärk on jaotada tasud kauplemisteabehoidlate vahel viisil, mis tagaks Euroopa turu infrastruktuuri määruses ja väärtpaberite kaudu finantseerimise tehingute määruses sätestatud proportsionaalsuse põhimõtte järgimise, võimaldades samal ajal ESMA-l tagada, et kõik kauplemisteabehoidlate järelevalvega seotud kulud on kaetud. Võimalike lahendustena on kaalutud kolme järgmist varianti:
            
            
               (1)lisada liidu uute kauplemisteabehoidlate arvesse võetavale käibele samasse gruppi kuuluvate Ühendkuningriigis asuvate kauplemisteabehoidlate arvesse võetav käive;
            
            
               (2)muuta arvesse võetava käibe leidmisel kasutatavat perioodi, nii et see ei oleks enam 2020. aasta jaanuarist detsembrini, vaid hoopis 2021. aasta jaanuarist juunini;
            
            
               (3)mitte muuta kehtivaid õigusnorme ja tugineda delegeeritud määruse nr 1003/2013 artikli 3 lõikele 2 ja delegeeritud määruse 2019/360 artikli 2 lõikele 4, mille kohaselt saab ESMA ekstrapoleerida arvesse võetava käibe, mis põhineb väärtustel, mis on arvutatud nende kuude kohta, mil kauplemisteabehoidla aastal (n – 1) tegutses, kogu aastale (n – 1), juhul kui kauplemisteabehoidla tegutses ainult osa aastast.
            
            
               Esimese variandiga kaasnevad probleemid, sest see ei kajasta nõuetekohaselt proportsionaalsuse põhimõtet juhtudel, kui Ühendkuningriigi kauplemisteabehoidla tegevust ei toodud üle ELi või kui üle toodi ainult osa tegevusest ja ülejäänud tegevus jäi Ühendkuningriiki. Kui liidu kauplemisteabehoidlate andmetele lisatakse nende Ühendkuningriigi tütarettevõtjate andmed, võib tulemuseks olla suurem maht kui see, mis vastab liidu uute kauplemisteabehoidlate tegelikule tegevusele. Lisaks võivad liidu kauplemisteabehoidlad väljendada muret seoses ESMA-le kui Euroopa järelevalveasutusele sellise teabe edastamisega, mis käsitleb nende Ühendkuningriigis ehk alates 1. jaanuarist 2021 kolmandas riigis asuvate tütarettevõtjate tulusid. Samuti on ebaselge, kas see lähenemisviis oleks täielikult kooskõlas sätete praeguse sõnastusega. Nende probleemide tõttu ei tagaks see variant piisavat proportsionaalsust ja lükati seetõttu tagasi.
            
            
               Ka kolmanda variandiga kaasnevad proportsionaalsuse põhimõttega seotud probleemid. Kui Ühendkuningriigi kauplemisteabehoidlate tegevus kanti äsja registreeritud liidu kauplemisteabehoidlatele üle alles 1. jaanuaril 2021, ei anna ekstrapoleerimine 2020. aasta (olematu või väikese) käibe põhjal tulemuseks asjakohast hinnangulist näitajat 2021. aasta tegevuse kohta. Kirjeldatud stsenaariumi korral tuleks ESMA järelevalvetasude täielikuks sissenõudmiseks võtta enne 1. jaanuari 2021 ELis tegutsenud liidu kauplemisteabehoidlatelt tasu ebaproportsionaalselt ja nad maksaksid 2021. aastal lõpuks peaaegu kogu aastase järelevalvetasu, kuigi ESMA kõik 2021. aasta järelevalvekulud ei pruugi tuleneda neist. Tuginedes ESMA 2021. aasta eelarveprojektile,
                  7
                mille kohaselt on kauplemisteabehoidlate makstav tasu hinnanguliselt üle 3,6 miljoni euro, peaks kumbki kahest uuest kauplemisteabehoidlast maksma kokkuvõttes aastatasu 60 000 eurot (hõlmab nii tuletisinstrumentide kui ka väärtpaberite kaudu finantseerimise tehingutega seotud tegevust), juhul kui delegeeritud määrusi nr 1003/2013 ja 2019/360 ei muudeta; liidu kaks kauplemisteabehoidlat, mis tegutsesid enne 1. jaanuari 2021, peaksid maksma ülejäänud 3,5 miljonit eurot. Vastasel juhul tuleks ESMA hinnangulist kauplemisteabehoidlate järelevalve eelarvet märkimisväärselt vähendada, mis avaldaks tõenäoliselt pikaajalist, 2021. aastast kaugemale ulatuvat mõju ning tekitaks järelevalvevahendite nappuse tõttu ebapiisava järelevalve riski.
            
            
               Järelikult on ka sellel variandil kirjeldatud stsenaariumi puhul märkimisväärseid puudusi, mis on seotud proportsionaalsuse ja kauplemisteabehoidlate asjakohase järelevalvega.
            
            
               Teisel variandil ei ole selliseid puudusi nagu esimesel ja kolmandal. See valiti järgmistel põhjustel:
            
            
               i) see toetub jooksva aasta andmetele, mis kajastavad Brexiti-järgset tegelikku turuosa;
            
            
               ii) see kajastab klientide uut, Brexiti-järgset jaotust olukorras, kui kauplemisteabehoidlatel ei pruugi olla ELis järglast ja nende kliendid peavad hakkama kasutama liidu muid kauplemisteabehoidlaid;
            
            
               iii) lähenemisviisi, mis eeldab lähtumist jaanuarist juunini kestva ajavahemiku andmetest, kasutati Euroopa turu infrastruktuuri määruse ning väärtpaberite kaudu finantseerimise tehingute määruse kohastes kauplemisteabehoidlate raamistikes ajal, mil neid alles hakati kohaldama ning mil seetõttu puudusid aasta (n – 1) andmed, mille põhjal koostada hinnanguid (2014 Euroopa turu infrastruktuuri määruse puhul, 2020 väärtpaberite kaudu finantseerimise tehingute määruse puhul). Järelikult on sellise lähenemisviisi kasutamisel pretsedent.
            
            
               5.DELEGEERITUD ÕIGUSAKTI MÕJU EELARVELE
            
            
               Vastavalt ESMA määruse artiklile 62, Euroopa turu infrastruktuuri määruse artiklile 72 ning väärtpaberite kaudu finantseerimise tehingute määruse artiklile 11 on liidu kauplemisteabehoidlate poolt ESMA-le makstavad tasud osa ESMA eelarvest ja need tuleb kehtestada tasemel, mis võimaldab ESMA-l katta täielikult kauplemisteabehoidlate registreerimiseks ja järelevalveks vajalikud kulutused.
            
            
               Kavandatud delegeeritud määruste nr 1003/2013 ja 2019/360 muudatused ei peaks avaldama mingit mõju ESMA eelarvele ega põhjendamatut mõju kauplemisteabehoidlatele. Nagu eespool selgitatud, võimaldavad need muudatused jaotada tasud liidu kauplemisteabehoidlate vahele proportsionaalselt nende käibega.
            
            
               Kavandatud muudatused ei mõjuta liidu toetust, mis on kantud Euroopa Liidu üldeelarvesse (komisjoni jagu) ja mida ESMA saab osana oma tuludest kooskõlas määruse (EL) nr 1095/2010 artikli 62 lõike 1 punktiga b.
            
            
               KOMISJONI DELEGEERITUD MÄÄRUS (EL) …/…,
            
            
               24.3.2021,
            
            
               millega muudetakse delegeeritud määrusi (EL) nr 1003/2013 ja (EL) 2019/360 Euroopa Väärtpaberiturujärelevalve poolt kauplemisteabehoidlatelt 2021. aastal võetavate aastaste järelevalvetasude osas
            
            
               (EMPs kohaldatav tekst)
            
            
               EUROOPA KOMISJON,
            
         
         
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta,
                  8
                eriti selle artikli 72 lõiget 3,
            
            
               võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012,
                  9
                eriti selle artikli 11 lõiget 2,
            
            
               ning arvestades järgmist:
            
            
               (1)Kauplemisteabehoidlate poolt ESMA-le makstavad tasud arvutatakse meetodiga, mis on sätestatud delegeeritud määrustes (EL) nr 1003/2013 ja (EL) 2019/360. Nende delegeeritud määruste kohase arvesse võetava käibe leidmisel kasutatav periood on aasta, mis eelneb aastale, mil makse tehakse.
            
            
               (2)1. veebruaril 2020 astus Ühendkuningriik välja Euroopa Liidust ja Euroopa Aatomienergiaühendusest. Kooskõlas Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu artiklis 126 sätestatud üleminekuperioodiga lõppes liidu õiguse kohaldamine Ühendkuningriigi suhtes ja Ühendkuningriigis 31. detsembril 2020.
            
            
               (3)Kaks Ühendkuningriigis asunud kauplemisteabehoidlat tõid osa oma teenustest ja tegevusest liitu üle, et nad saaksid jätkata tegevust ja teenuste osutamist liidus asutatud vastaspooltele. See on märkimisväärselt muutnud liidus tegutsevate kauplemisteabehoidlate arvu.
            
            
               (4)Need liidu uued kauplemisteabehoidlad alustasid oma tegevust liidus põhimõtteliselt 2021. aasta jaanuaris ning 2020. aastal oli nende tegevus peaaegu olematu. Seega oleks nende järelevalvetasu 2021. aasta eest mittemärkimisväärne, kuigi nende tegevus on tõenäoliselt märkimisväärne. Selleks et tagada, et nad maksavad tasu, mis on proportsionaalne nende tegeliku käibega liidus, tuleks nende 2021. aasta eest makstavat järelevalvetasu arvutada nende 2021. aasta esimese poole arvesse võetava käibe põhjal.
            
            
               (5)Selleks et ESMA saaks võtta kauplemisteabehoidlatelt 2021. aastal tasu proportsionaalselt, kattes samal ajal oma kõik järelevalvega seotud kulud, on vaja muuta perioodi, millest lähtutakse kauplemisteabehoidlate poolt 2021. aastal ESMA-le makstavate aastatasude arvutamisel. Kuna asjaomased kauplemisteabehoidlad on ESMAs registreeritud määruse (EL) nr 648/2012 ja (EL) 2015/2365 alusel, tuleks osutatud perioodi muudatused teha samal ajal.
            
            
               (6)Delegeeritud määruseid (EL) nr 1003/2013 ja (EL) 2019/360 tuleks seetõttu vastavalt muuta.
            
            
               (7) Selleks et edendada kohe tulemuslikku ja tõhusat järelevalve- ja jõustamistegevust, peaks käesolev määrus jõustuma võimalikult kiiresti,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Delegeeritud määruse (EL) nr 1003/2013 muutmine
            
            
               Delegeeritud määrusesse (EL) nr 1003/2013 lisatakse artikkel 15a:
            
            
               „Artikkel 15a 
               31. detsembri 2020. aasta seisuga registreeritud kauplemisteabehoidlate 2021. aasta järelevalvetasu
            
            
               1.31. detsembri 2020. aasta seisuga ESMAs juba registreeritud kauplemisteabehoidlatelt võetakse 2021. aasta eest järelevalvetasu, mis arvutatakse vastavalt artiklile 7. Artikli 7 lõike 2 punkti c kohaldamisel arvutatakse kauplemisteabehoidlate arvesse võetav käive vastavalt lõikele 2.
            
            
               2.Lõike 1 kohaldamisel võrdub kauplemisteabehoidlate arvesse võetav käive summaga, mis saadakse igast järgmisest elemendist kolmandiku liitmisel:
            
            
               (a)kauplemisteabehoidla põhitegevusest (tuletisinstrumentide andmete keskne kogumine ja säilitamine) ajavahemikul 1. jaanuarist 2021 kuni 30. juunini 2021 saadud tulud, mis on jagatud kõigi registreeritud kauplemisteabehoidlate põhitegevusest (tuletisinstrumentide andmete keskne kogumine ja säilitamine) ajavahemikul 1. jaanuarist 2021 kuni 30. juunini 2021 saadud kogutuluga;
            
            
               (b)kauplemisteabehoidlale ajavahemikul 1. jaanuarist 2021 kuni 30. juunini 2021 teatatud tehingute arv, mis on jagatud kõigile registreeritud kauplemisteabehoidlatele ajavahemikul 1. jaanuarist 2021 kuni 30. juunini 2021 teatatud tehingute arvuga;
            
            
               (c)30. juuni 2021. aasta seisuga registreeritud avatud positsioonide arv, mis on jagatud 30. juuni 2021. aasta seisuga kõigis registreeritud kauplemisteabehoidlates registreeritud avatud positsioonide arvuga.
            
         
         
            
               3.Lõikes 1 osutatud aastasest järelevalvetasust arvatakse maha summa, mille kauplemisteabehoidla on artikli 11 lõike 1 kohaselt tasunud enne [väljaannete talitusel palutakse lisada käesoleva määruse jõustumise kuupäev].
            
            
               Kui summa, mille kauplemisteabehoidla on artikli 11 lõike 1 kohaselt tasunud enne [väljaannete talitusel palutakse lisada käesoleva määruse jõustumise kuupäev], on suurem kui lõike 1 kohaselt arvutatud aastane järelevalvetasu, maksab ESMA kauplemisteabehoidlale vahe tagasi.
            
            
               4.Erandina artikli 11 lõikest 1 on lõikes 1 osutatud kauplemisteabehoidlatelt 2021. aasta eest võetava järelevalvetasu maksmise tähtaeg 31. oktoober 2021.
            
            
               5.ESMA saadab lõikes 1 osutatud kauplemisteabehoidlatele arve 2021. aasta eest makstava järelevalvetasu kohta vähemalt 30 päeva enne maksekuupäeva.
            
            
               6.Kui 2021. aasta auditeeritud raamatupidamisaruanded muutuvad kättesaadavaks, esitavad lõikes 1 osutatud kauplemisteabehoidlad ESMA-le artikli 3 lõikes 1 osutatud 2021. aasta näitajad.
            
            
               Kauplemisteabehoidlad tasuvad 2021. aasta eest tegelikult makstud järelevalvetasu ja sellise aastase järelevalvetasu vahe, mis oleks 2021. aasta eest makstud, kui arvesse võetav käive oleks arvutatud esimese lõigu kohaselt esitatud näitajate põhjal.
            
            
               ESMA saadab arve teise lõigu kohase lisamakse kohta hiljemalt 30 päeva enne asjaomast maksekuupäeva.“
            
            
               Artikkel 2 
               Delegeeritud määruse (EL) 2019/360 muutmine
            
            
               Delegeeritud määrusesse (EL) 2019/360 lisatakse artikkel 15a:
            
            
               „Artikkel 15a 
               31. detsembri 2020. aasta seisuga registreeritud kauplemisteabehoidlate 2021. aasta järelevalvetasu
            
            
               1.31. detsembri 2020. aasta seisuga ESMAs juba registreeritud kauplemisteabehoidlatelt võetakse 2021. aasta eest järelevalvetasu, mis arvutatakse vastavalt artiklile 6. Artikli 6 lõike 2 punkti b kohaldamisel arvutatakse kauplemisteabehoidlate arvesse võetav käive vastavalt lõikele 2.
            
            
               2.Lõike 1 kohaldamisel võrdub kauplemisteabehoidlate arvesse võetav käive järgmiste elementide summaga:
            
            
               –kauplemisteabehoidla põhitegevusest (väärtpaberite kaudu finantseerimise tehingute andmete keskne kogumine ja säilitamine) ajavahemikul 1. jaanuarist 2021 kuni 30. juunini 2021 saadud tulud ning
            
            
               –kauplemisteabehoidla kõrvalteenustest ajavahemikul 1. jaanuarist 2021 kuni 30. juunini 2021 saadud arvesse võetavad tulud vastavalt artikli 2 lõigetele 1 ja 2,
            
            
               mis on jagatud järgmiste elementide summaga:
            
            
               –kõigi registreeritud kauplemisteabehoidlate põhitegevusest (väärtpaberite kaudu finantseerimise tehingute andmete keskne kogumine ja säilitamine) ajavahemikul 1. jaanuarist 2021 kuni 30. juunini 2021 saadud kogutulud ning
            
            
               –kõigi registreeritud kauplemisteabehoidlate kõrvalteenustest ajavahemikul 1. jaanuarist 2021 kuni 30. juunini 2021 saadud arvesse võetavad tulud vastavalt artikli 2 lõigetele 1 ja 2.
            
            
               3.Lõikes 1 osutatud aastasest järelevalvetasust arvatakse maha summa, mille kauplemisteabehoidla on artikli 10 lõike 1 kohaselt tasunud enne [väljaannete talitusel palutakse lisada käesoleva määruse jõustumise kuupäev].
            
            
               Kui summa, mille kauplemisteabehoidla on artikli 10 lõike 1 kohaselt tasunud enne [väljaannete talitusel palutakse lisada käesoleva määruse jõustumise kuupäev], on suurem kui lõike 1 kohaselt arvutatud aastane järelevalvetasu, maksab ESMA kauplemisteabehoidlale vahe tagasi.
            
            
         
         
            
               4. Erandina artikli 10 lõikest 1 on lõikes 1 osutatud kauplemisteabehoidlatelt 2021. aasta eest võetava järelevalvetasu maksmise tähtaeg 31. oktoober 2021.
            
            
               5.ESMA saadab lõikes 1 osutatud kauplemisteabehoidlatele arve 2021. aasta eest makstava järelevalvetasu kohta vähemalt 30 päeva enne maksekuupäeva.
            
            
               6.Kui 2021. aasta auditeeritud raamatupidamisaruanded muutuvad kättesaadavaks, esitavad lõikes 1 osutatud kauplemisteabehoidlad ESMA-le artikli 2 lõikes 3 osutatud 2021. aasta näitajad.
            
            
               Kauplemisteabehoidlad tasuvad 2021. aasta eest tegelikult makstud järelevalvetasu ja sellise aastase järelevalvetasu vahe, mis oleks 2021. aasta eest makstud, kui arvesse võetav käive oleks arvutatud esimese lõigu kohaselt esitatud näitajate põhjal.
            
            
               ESMA saadab arve teise lõigu kohase lisamakse kohta hiljemalt 30 päeva enne asjaomast maksekuupäeva.“
            
            
               Artikkel 3 
               Jõustumine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 24.3.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 331, 15.12.2010, lk 84.
               
               
                  
                     (2)
                  
                        Komisjoni 12. juuli 2013. aasta delegeeritud määrus (EL) nr 1003/2013, millega täiendatakse Euroopa Parlamendi ja nõukogu määrust (EL) nr 648/2012 seoses Euroopa Väärtpaberiturujärelevalve poolt kauplemisteabehoidlatelt võetavate tasudega.
               
               
                  
                     (3)
                  
                        Komisjoni 13. detsembri 2018. aasta delegeeritud määrus (EL) 2019/360, millega täiendatakse Euroopa Parlamendi ja nõukogu määrust (EL) 2015/2365 seoses Euroopa Väärtpaberiturujärelevalve poolt kauplemisteabehoidlatelt võetavate tasudega.
               
               
                  
                     (4)
                  
                        Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta.
               
               
                  
                     (5)
                  
                        Euroopa Parlamendi ja nõukogu määrus (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust.
               
               
                  
                     (6)
                  
                        ELT L 141, 28.5.2019, lk 42–63.
               
               
                  
                     (7)
                  
                        Lk 54, 
                  ESMA 2021. aasta tööprogramm
                  .
               
               
                  
                     (8)
                  
                        ELT L 201, 27.7.2012, lk 1. 
               
               
                  
                     (9)
                  
                        ELT L 337, 23.12.2015, lk 1.